Pa skiet twee ná hul glo dreig om baba seer te maakFoto: Met vergunning van Middelburg Observer. ŉ 35-jarige man het twee rowers doodgeskiet en ŉ derde gewond nadat hy en sy gesin in hul huis aangeval is terwyl hulle geslaap het. Sers. Gerald Sedibe, woordvoerder van die polisie, het aan Maroela Media gesê die voorval het omstreeks 03:00 op 21 April in Aerorand in Middelburg plaasgevind. “Die man beweer hy is deur sy vrou wakker gemaak en dat daar drie mans langs hul bed gestaan het. Een verdagte het die man geklap en met ŉ mes in die bolyf gesteek,” het Sedibe gesê. Middelburg Observer berig die drie rowers het glo by die egpaar se babadogtertjie se bedjie gestaan en dat sy vrou se hulpkrete die man wakker gemaak het. Die ma het die rowers glo gesmeek om haar en die baba nie seer te maak nie. Die rowers het glo in ŉ stadium gedreig om die baba ook leed aan te doen. Volgens Sedibe kon die pa daarin slaag om sy vuurwapen in die hande te kry en twee van die rowers is doodgeskiet en die derde een gewond. Die gewonde verdagte het volgens Middelburg Observer na ŉ buurman se huis gevlug waar dié hom met ŉ graaf toegetakel het. “Die een wat gewond is, is onder polisiebewaking in die hospitaal opgeneem,” het Sedibe gesê. Dié verdagte se saak is in sy afwesigheid tot 21 Mei uitgestel. Die gesin het volgens Sedibe ná die tyd besef dat sommige van hul huishoudelike items uit die huis verwyder is. Die polisie ondersoek huisroof en doen ŉ geregtelike doodsondersoek. Maroela Media kon nog nie daarin slaag om die gesin wat volgens die plaaslike koerant uit vrees anoniem wil bly, in die hande te kry nie.